เงินก้อนใหญ่หลังเกษียณ ใช้ NTER GIF สร้างรายได้ทุกเดือน
โมเดล NTER GIF มีเป้าหมายจ่ายกระแสเงินสดได้ปีละ 4-5% และกำไรจากมูลค่าหน่วยลงทุนที่เพิ่มขึ้นอีกปีละ 2-3%
25 ม.ค. 2560

โดย...โพสต์ทูเดย์ WEALTH
หลังจากเก็บหอมรอมริบมาตลอดชีวิตการทำงาน จนได้เงินก้อนใหญ่มาไว้ใช้เลี้ยงตัวในวัยเกษียณ แต่เป็นห่วงจริงๆว่าถ้าเบิกออกมากินมาใช้แล้วจะทำให้“เงินก้อน” นี้จากเราไปก่อนวัยอันควร หรือไม่เหลือไปส่งต่อให้ลูกหลาน
เพราะฉะนั้นขอเปลี่ยนมาสร้างกระแสเงินสด หรือรายได้ประจำจากเงินก้อนนี้จะดีกว่า
แต่แค่เอาไปฝากธนาคารกินดอกเบี้ย คงจะไม่รอด เพราะดอกเบี้ยน้อยนิดเหลือเกิน หรือจะไปลงทุนหุ้นที่มีโอกาสให้ผลตอบแทนดีก็กลัวจะนอนไม่หลับ เพราะกลัวจะขาดทุน... ดูเหมือนจะเป็นปัญหาโลกแตกสำหรับ “วัยเกษียณ”
เช่นเดียวกับ “คุณแม่” ของ ชยนนท์ รักกาญจนันท์ Co-Founder ของบริษัทหลักทรัพย์นายหน้าซื้อขายหน่วยลงทุน (บลน.) อินฟินิติ และ Finnomena
“คุณแม่ผมท่านเพิ่งเกษียณเมื่อเดือน ต.ค.ปีที่แล้ว และมีเงินอยู่ก้อนหนึ่ง บอกว่าทำอย่างไรก็ได้ให้เงินต้นยังอยู่และมีรายได้ออกมาใช้ทุกเดือน”
นี่จึงเป็นที่มาของโมเดล NTER GIF (โดยที่ GIF ย่อมาจาก Global Income Focus Model) ที่ออกแบบมาเพื่อให้นักลงทุนวัยเกษียณที่ต้องการกระแสเงินสด สม่ำเสมอ เป็นระยะเวลายาวนาน และที่สำคัญคือ ความผันผวนต้องไม่สูงเกินไป
โมเดล NTER GIF มีเป้าหมายจ่ายกระแสเงินสดได้ปีละ 4-5% และกำไรจากมูลค่าหน่วยลงทุนที่เพิ่มขึ้นอีกปีละ 2-3% รวมเป็นผลตอบแทนรวม 6-8% ต่อปี จากการลงทุนใน...
หุ้นต่างประเทศ 20-40%
ตราสารหนี้ต่างประเทศ 15-35%
โครงสร้างพื้นฐานต่างประเทศ 0-20%
หุ้นไทย 0-50%




หลังจากการคัดกรองจนได้กองทุนที่เหมาะสมที่สุด 4 กองทุน (โดยทุกกองทุนจะจ่ายเงินปันผล หรือขายคืนหน่วยลงทุนอัตโนมัติเป็นประจำสม่ำเสมอ) ได้แก่
กองทุนเปิดกรุงศรีเอเชียนอินคัมเฮดจ์ (KF-AINCOME)
กองทุนเปิดกรุงศรีโกลบอลสมาร์ทอินคัม (KF-SINCOME)
กองทุนเปิดเค โกลบอล อินฟราสตรักเจอร์ หุ้นทุน (K-GINFRA)
กองทุนเปิดซีไอเอ็มบี-พรินซิเพิล อิควิตี้ ดิวิเดนด์อินคัม (CIMB-PRINCIPAL iDIV-R)
กองทุนเปิดไทยพาณิชย์ซีเล็คท์ อิควิตี้ ฟันด์ (SCBSE)
เมื่อทดสอบผลการลงทุนใน 4 กองทุนนี้ ด้วยสัดส่วนที่เหมาะสม ก็ได้ผลตอบแทนที่คาดหวัง 4.95% ต่อปี
เพราะฉะนั้นถ้ามีเงินก้อน 10 ล้านบาท จะออกมาเป็นรายได้ปีละ 495,300 บาท เฉลี่ยเดือนละประมาณ 41,275 บาท
อย่างไรก็ตาม กระแสเงินสดที่เข้ามาจะไม่เท่ากันทุกเดือน เพราะบางกองทุนจ่ายเป็นรายเดือน เช่น KF-AINCOME และ KF-SINCOME ขณะที่บางกองทุนเป็นรายไตรมาส แต่ก็ไม่น่าจะเกินความสามารถในการบริหารจัดการของคนวัยเกษียณ
ชยนนท์ บอกว่า ทางทีม INFINITI Investment Committee จะทบทวนและปรับพอร์ตกันทุกๆ 6 เดือน เพื่อให้แน่ใจว่า NTER GIF จะลงทุนในกองทุนที่ดีที่สุด ด้วยสัดส่วนที่เหมาะสม และสร้างผลตอบแทนได้ตามเป้าหมาย
พร้อมกับให้ตัวเลขประมาณการเพื่อความอุ่นใจไว้ว่า สำหรับเงินลงทุน 10 ล้านบาท ถ้าหากผลตอบแทนปีละ 4% จะได้กระแสเงินสดเฉลี่ยเดือนละ 33,333 บาท หรือถ้าบางปีผลตอบแทนย่อลงไปเหลือ 3% จะได้เงินออกมาใช้จ่ายเดือนละ 2.5 หมื่นบาท
แต่ถ้ามีเงินก้อน 5 ล้านบาท ในปีที่ได้ผลตอบแทน 3% จะมีรายได้เดือนละ 1.25 หมื่นบาท ปีที่ได้ 4% จะเพิ่มเป็นเดือนละ 16,666 บาท และในปีที่ดีสุดได้ 5% จะมีเงินไว้ใช้จ่ายเดือนละ 20,833 บาทเพราะฉะนั้นจึงสามารถประเมินได้เลยว่า เงินก้อนที่นำมาลงทุนจะสร้างรายได้ออกมาเดือนละประมาณเท่าไร และถ้าทำได้แบบนี้ไปตล
อดก็จะเหลือเงินก้อนใหญ่ไว้เป็นมรดกสำหรับลูกหลาน
หรือถ้ายังไม่มั่นใจอยากได้คนแนะนำข้อมูลเพิ่ม เข้าไปลงทะเบียนรับสิทธิที่ http://bit.ly/NTER-Posttoday (ไม่มีค่าใช้จ่าย) แต่ต้องมีเงินลงทุนขั้นต่ำ 5 ล้านบาท เพราะชยนนท์เชื่อว่า ถ้าต่ำกว่านี้อาจจะไม่สามารถสร้างกระแสเงินสดได้มากพอที่จะใช้ชีวิตในเมืองได้